Koffiefontein-boer dood langs pad gevindAndries Myburgh (Foto: Verskaf) Andries Myburgh (32), ’n boer van Koffiefontein in die Vrystaat, se liggaam is Dinsdagoggend langs die pad naby sy plaas gevind. Sy vuurwapen het langs hom gelê. Myburgh is in Oktober 2020 op sy plaas deur twee aanvallers oorval en met ’n mes gesteek. Hulle het brandstof oor hom uitgegooi. Twee van sy store is ook afgebrand. Volgens konst. Masilela Langa, polisiewoordvoerder, het ’n verbyganger omstreeks 08:00 die polisie gebel oor ’n man se liggaam wat langs die R48 tussen Koffiefontein en Petrusburg lê. “Die polisie het na die toneel gehaas en op ’n 32-jarige man afgekom. Daar was ’n vuurwapen langs hom,” bevestig Langa. Volgens Myburgh se vrou, Lize, het hy na die veld gegaan om na die skape te kyk. Hy het egter nooit weer teruggekom nie. “’n Geregtelike doodsondersoek sal gedoen word om die oorsaak van die dood te bepaal.” Volgens Langa is die saak wat die beweerde aanval op 12 Oktober 2020 betref, gesluit. Dit is omdat daar geen bewyse gevind is wat daarop kon dui dat daar ’n aanval plaasgevind het nie.